
Louisa Heaton

Drømmen om deg

Oversatt av Hilde Agnete Sandnes


Louisa Heaton bor på Hayling Island i Hampshire sammen med ektemann, fire barn og flere kjæledyr. Hun har hatt ulike roller i helsevesenet, blant dem fire år som alarmoperatør for nødtelefonen. Når hun ikke skriver bøker, liker Louisa å drive med kreative sysler, som å lese bøker og lage lappetepper – ofte på bekostning av ting hun heller burde gjøre!


Til virkelighetens lille baby Cassidy. Vær sterk.

Og til min far. Jeg vil alltid elske dere. 


1

Sophie antok at det fantes tre ulike typer menn i verden.

Den første typen kjente hun godt til. Det var menn som sa at de elsket deg, at du var midtpunktet i livet deres – før de forlot deg fordi du var blitt «for vanskelig» eller «for kravstor». Eller fordi de hadde funnet noen som var «enklere» å ha med å gjøre.

Den andre typen var av den hyggelige sorten. Disse var ganske sjeldne, og veldig få. Hun var faktisk ikke sikker på om de eksisterte, siden hun aldri hadde møtt noen av dem selv. Men hun hadde hørt vennene sine snakke om dem. Om naboguttene som ikke skilte seg spesielt ut i begynnelsen, men som alltid ble kapret av andre kvinner før du selv forsto hvem som hadde bodd rett foran nesen på deg.

Så var det den tredje kategorien. De som ofte poserte som halvnakne brannmenn med six-pack på kalenderen og holdt en søt hundevalp i muskuløse armer som glinset av olje. Med barske ansikter, perfekte hvite tenner og seksuelt ladet utstråling.

Og det var nettopp et slikt eksemplar som akkurat nå kom gående inn på ambulansestasjonen.

«Wow …» sukket hun vantro. Hun prøvde å la være å stirre og lot som om hun sjekket utstyret bak i utrykningsbilen mens hun kastet noen stjålne blikk over biltaket for å forvisse seg om at han ikke bare var en hallusinasjon.

Den grønne paramedic-uniformen passet ham godt. Litt for godt. Det burde ikke vært lov å ta seg så godt ut. Eller kanskje var det svangerskapshormonene hennes, som hadde vært sultne på maskulin oppmerksomhet i månedsvis, som ga henne et forherliget bilde av ham gjennom sexsultne briller …

Han var høy og mørk og kjekk å se på, med et blendende smil som gjorde de underligste ting med henne der hun sto halvt gjemt bak bilen og så ham snakke med sjefen hennes.

Hun kunne ikke høre hva de sa, og hun ble nysgjerrig. Hun ventet på en student som hun skulle ha under opplæring i noen uker – men denne fyren kunne umulig være den nye studenten hennes! De var som regel mye yngre med spente, nervøse ansiktsuttrykk.

Denne mannen virket selvsikker, moden og trygg på seg selv. I trettiårene. Viril og fysisk sterk og …

Helt sikkert opptatt! Bare se på ham!

Hun sukket lettet. Han kom sikkert fra et sted høyere oppe i administrasjonskjeden for å gjøre en inspeksjon eller noe. Ingenting som angikk henne.

Pete, sjefen hennes, lo av noe fyren sa og nikket mot Sophie.

Hun dukket ned under biltaket og bannet lavt. Hadde de lagt merke til at hun stirret på dem?

Det var i så fall flaut.

Hun dro ut skuffen med ansiktsmaskene og telte dem en gang til mens hun grublet på hva som egentlig foregikk. Og hun kjente at kinnene blusset varmt. Hun hadde jo visst at graviditeten ville gi henne stor mage, hovne ankler og underlig matlyst, men ikke dette seksuelle begjæret … Det var så typisk at akkurat det skulle ramme henne når hun ikke hadde noen kjæreste!

Kom denne fremmede fyren fra personalkontoret?

For å fortelle at hun måtte gå ut i svangerskapspermisjon allerede nå?

Det ble ikke aktuelt! Hun skulle jobbe så lenge hun kunne. Nå når hun var blitt alene, hadde hun ikke råd til å ta permisjon lenger enn absolutt nødvendig. Og dessuten følte hun seg i fin form. Hun kunne løfte, løpe, utføre hjerte-lungeredning … alt som ble forventet av en paramedic ansatt i ambulansetjenesten. Det ville være galskap å ta en med hennes medisinske kunnskaper ut av tjeneste og be henne sitte hjemme og strikke sokker.

«Hei.»

Hun skvatt til og dunket hodet mot biltaket mens rødmen sved i kinnene. Hun gned seg i hodet. «Hei.»

Mannen som kunne vært kalendermodell sto på passasjersiden og smilte til henne. «Går det bra med deg?»

«Ja takk, det går fint.» Hun gned seg hardt i hodebunnen. «Kan jeg hjelpe deg med noe?»

«Jeg heter Theo Finch.»

Theo. Selvsagt måtte en fyr som ham også ha et vakkert navn.

Sophie kremtet. «Hyggelig å hilse på deg, Theo. Hva kan jeg gjøre for deg?»

Hun kunne lett forestille seg flere ting som han kunne gjøre for henne, og fristende fantasibilder dukket opp i hodet hennes mens hun prøvde å virke uinteressert og uskyldig som en nonne.

«Jeg er den nye studenten din. Jeg skal følge deg i en måneds tid, ikke sant?»

Hun fikk lyst til å le. En hysterisk latter som ville ha kvalifisert til en undersøkelse ved en psykiatrisk klinikk. Men hun klarte å besinne seg.

Denne fyren var altså studenten hennes? Hvordan i helsike skulle hun klare å konsentrere seg og gjøre jobben sin med ham i nærheten?

«Beklager, men jeg forventet noen som var …»

«Yngre og grønnere?»

Hun smilte. Alle var jo grønne, takket være uniformen. Men hun måtte ikke stirre på uniformen hans, som satt stramt om den maskuline skikkelsen. For det fikk henne til å tenke på hva som skjulte seg under …

Hun prøvde å forestille seg hvordan hun ville takle denne nye vendingen i tilværelsen. Og kom frem til at hun bare måtte ta ting som de kom. Dessuten ville han ikke være interessert i henne på den måten. Hun så jo ut som en strandet hval, og menn som ham likte sylfideslanke jenter med store pupper, falske negler og lange øyenvipper.

Og hun var heller ikke interessert i ham!

Jeg er ferdig med menn. Det blir bare meg selv og datteren min heretter. Jeg trenger ikke noe mer. Kanskje bortsett fra en het elsker i ny og ne, og hvorfor ikke?

Hun var tross alt en voksen kvinne med naturlige behov.

Hun iakttok ham. De blågrønne øynene omgitt av mørke vipper, den velformede munnen, det tynne laget med mørkt hår på de muskuløse underarmene.

Jeg må ta meg sammen. Det er hva jeg må gjøre nå.

«Hei. Jeg er Sophie Westbrook.»

*

Theo hadde ventet lenge på denne dagen. Han hadde alltid vært en av dem som aldri hadde tenkt seriøst over hva han ønsket seg i livet. Han hadde heller ikke tatt seg tid til å gruble over valg av karriere – ikke når han måtte være mannen i familien og hjelpe sin sykelige mor og sine tre yngre søstrer.

Karriere var et tema som andre snakket om, og da han ble innkalt til møte med karriererådgiveren på skolen, hadde han sagt til kvinnen bak de store brilleglassene at han mest sannsynlig ville finne seg et praktisk arbeid som lot seg kombinere med ansvaret han hadde for familien.

Rådgiveren hadde sagt at han var en «omsorgsperson» som hadde krav på hjelp og støtte, men ingenting hadde skjedd. Moren hans ville ikke ta imot veldedighet, så Theo hadde fortsatt i samme spor – helt til moren døde og søstrene fløy ut av redet. Da bestemte han seg for å signere en kontrakt med forsvaret.

Men tiden i militæret, hvor også faren hans hadde jobbet, ble ikke som han hadde håpet. Han hadde trodd at han ville bli møtt med rutiner og regler, et system som ville ta vare på ham, for en gangs skyld. Isteden ble det han som viste omsorg for sin nye familie – soldatene i bataljonen hans. Tapet av noen av dem i Afghanistan hadde vært uventet og brutalt, og han valgte å trekke seg ut før han mistet enda flere.

Du er en omsorgsperson.

Det var en karakteristikk som viste seg å være sann. Han hadde vist omsorg hele livet. Men hvordan kunne han praktisere omsorg uten å bli for følelsesmessig knyttet til folk?

Han hadde vurdert å bli lege, men utdannelsen tok mange år, og han var ikke sikker på om han egnet seg for yrket. Rollen som sykepleier var han derimot fortrolig med, men å jobbe fast på en avdeling, bli kjent med pasientene over tid, ha omsorg for dem og bekymre seg for dem, ville bli for mye for ham.

Han hadde fått nok av å sitte ved en sykeseng og se mennesker dø. Det gjorde for vondt. Og han hadde visst med seg selv at han trengte noe annet. Noe som ikke medførte så sterk personlig tilknytning til pasientene. Så han bestemte seg for å utdanne seg til ambulansearbeider. Paramedic.

I en slik jobb ville han få spenningen og adrenalinkikket han var vant til fra militæret. Og han ville få mulighet til å vise omsorg og hjelpe folk i nød, uten langvarige forpliktelser. Uten å bli godt kjent med pasientene før han kanskje måtte se dem dø. Uten å forholde seg til sorgen. Det ville selvsagt bli trist når noen døde på hans vakt, men ikke så opprivende som når han mistet noen han hadde rukket å bli glad i og bry seg oppriktig om.

De første ukene på universitetet hadde vært interessante, og nå skulle han ut i sin første praksisperiode sammen med en paramedic på akutte oppdrag. Slik han drømte om å gjøre selv i fremtiden. Å være på jobb alene i en utrykningsbil som denne, eller kanskje på en motorsykkel?

Og han var blitt plassert sammen med Sophie.

Hun var søt. Hans første tanke var at hun var slående vakker, med mørkeblonde hårlokker som nådde henne til skuldrene, store blå øyne, et sjarmerende smil som fikk øynene hennes til å glitre, og …

Sophie kom frem fra bilens bagasjerom, og det første han la merke til, var den store magen hennes.

«Du er gravid.»

Hun smilte. «Og du har nettopp satt din første diagnose. Vi skal nok gjøre deg til en dyktig paramedic.»

Han lo. «Beklager, jeg …»

«Er graviditeten et problem for deg?» Hun stirret nysgjerrig på ham med hodet litt på skakke.

«Nei!»

«Fint.»

«Beklager, jeg mente ikke å buse ut med det. Jeg var bare ikke forberedt på å …»

«Bli plassert sammen med en elefant?» Hun smilte igjen.

Theo sukket og begynte å le før han rakte henne hånden en gang til. «Kan vi starte helt på nytt? Hei, jeg heter Theo.»

Hun tok imot den utstrakte hånden hans og lo med ham. «Sophie. Hyggelig å bli kjent med deg, Theo. Men skal jeg vise deg hvordan vi sjekker bilen, slik at vi vet at den er klar før vakten vår begynner?»

Han var lettet over at hun ikke virket fornærmet over den klossete oppførselen hans. Det var flaks for ham at hun var så vennlig og imøtekommende. «Ja, gjerne.»

Han slapp hånden hennes motvillig og merket seg at det ikke satt noen ring på fingrene hennes.

«Først sjekker vi at alt nødvendig utstyr er på plass, og utløpsdatoen på oksygenkolbene. Vi har en sjekkliste her som vi går gjennom. Jeg har allerede gått gjennom den, men vi skal gjøre det en gang til, siden du vil ha nytte av å bli kjent med hvor alt utstyret er plassert, i tilfelle jeg må be deg finne noe utstyr til meg mens vi er ute. Ok?»

Han nikket og tok frem pennen fra en lomme på uniformen. Han så frem til å ta fatt på praktiske oppgaver etter den klossete starten.

*

Sophie hadde så vidt rukket å kjøre ut fra stasjonen da beskjeden kom inn. En ung jente var blitt kastet av en hest.

«Seks null to, svarer», sa Sophie.

«Takk, seks null to. Redningshelikopter nummer sju fire åtte står også klart til å lette», tilføyde den rolige stemmen gjennom sambandet.

«Ser du den knappen der?» Sophie pekte på en knapp på dashbordet.

«Ja.»

«Trykk på den.»

Theo lente seg frem for å trykke, og sirenene startet å ule.

Sophie sjekket begge retningene i et veikryss for å forvisse seg om at sjåførene i nærheten var oppmerksom på dem og hadde stanset bilene eller svingt til side. Så kjørte hun mot motorveien som ville føre dem raskest til Cobham.

Med denne farten måtte hun være konsentrert, for det var dessverre ikke alle som responderte korrekt når en utrykningsbil dukket opp bak dem med blinkende lys og ulende sirener. Altfor mange sjåfører unnlot å se i speilene og vek ikke unna. Hvis hun hadde fått et pund for hver sjåfør som nektet å la henne passere, ville hun for lengst vært millionær og sittet i en myk sofa hjemme mens hun ble matet med søte druer av en halvnaken adonis.

«Du har forhåpentligvis aldri kjørt så fort som dette før?» spurte hun Theo.

«På en offentlig vei? Nei.»

«Innen du er ferdig med praksisperioden sammen med meg, vil du være godt kjent med tabbene andre sjåfører gjør på veiene. Hvis det var opp til meg, skulle jeg sørget for at kjøreskoleelevene fikk praktisk opplæring i hvordan man skal oppføre seg i trafikken når man møter et utrykningskjøretøy.»

«Er det så ille?»

«Verre enn du aner! Mange sjåfører er veldig flinke til å kjøre til side og slippe oss frem, men det hender at de svinger feil vei og tvinger oss over i et annet kjørefelt. Det forsinker responstiden vår, og tiden betyr alt.»

«Det forventes at vi skal nå frem på sju minutter?»

«Ja, for et hasteoppdrag i kategori en.»

«Hva dreier de seg vanligvis om?»

«Livstruende situasjoner, eller noe som krever øyeblikkelig respons.»

«Men er det alltid mulig å nå frem på sju minutter?»

«Det avhenger av flere ting – trafikken, hvilken tid det er på døgnet, veiarbeid …»

«Tror du vi når tidsnok frem nå?»

Hun kastet et blikk på klokken på dashbordet. «Mest sannsynlig.»

Det var et spørsmål om stolthet for Sophie og kollegene, som jobbet hardt for å overholde responstiden. Pasientene måtte få forsvarlig hjelp, samtidig som de tok hensyn til sikkerheten for seg selv og de andre bilene på veien.

«Har du hatt mye erfaring med pasienter?» spurte hun.

Han var eldre enn de andre studentene hun hadde veiledet, så det var sannsynlig at han hadde sett og opplevd mer. Og han var forhåpentligvis ikke av den typen som besvimte ved synet av blod.

«En god del.»

Hørte hun et snev av bitterhet i stemmen hans? «Fint. Når vi kommer frem, må du ta på deg en vest hvor det står at du er observatør. Du kan hjelpe meg med å bære utstyr, men du må ikke haste frem før jeg har vurdert situasjonen og vet at det er trygt for oss å gå nærmere. Det gjelder alle utrykninger. Greit?»

«Jeg vet det. Vi fikk opplæring i helse og sikkerhet på universitetet.»

«Teori er en ting. Virkeligheten en helt annen. Spesielt når instinktene dine roper til deg at du skal glemme sikkerhetsreglene og gå rett inn og hjelpe.»

Fra øyekroken så hun at han nikket.

«Hvilke farer forventer du på dette oppdraget?» spurte han.

«Vel, hun har falt av en hest, så hesten kan være i nærheten. Vi må forsikre oss om at den ikke løper fritt omkring, spesielt hvis redningshelikopteret skal lande. Har du erfaring med dyr?»

Han lo. «Jeg har aldri fått den muligheten.»

Hun smilte. Theo var lett å snakke med når hun ikke så direkte på ham og hun kunne late som om han var en hvilken som helst samarbeidspartner. Han var studenten hennes som var her for å lære, og så lenge hun fokuserte på opplæringen hans og ikke noe annet, ville dette gå helt fint. Vær seriøs … ingen flørting. Det burde vel gå greit? Men å se inn i de sensuelle øynene hans kunne bli distraherende.

Avkjøringen til Cobham ble synlig et stykke foran dem, og hun pekte og sjekket speilene før hun la seg midt i veibanen for å svinge ut fra motorveien. De andre sjåførene slapp henne villig frem, og hun kjørte forbi et stort supermarked og langsomt videre gjennom Cobham før hun svingte inn på veien mot den avsidesliggende gården de var blitt utkalt til. GPS-systemet viste henne at de var ett minutt unna, og over dem så hun helikopteret komme flygende inn fra øst.

Tipton Farm lå oppe på en liten åskam, og hun kjørte forsiktig opp den lange, humpete innkjørselen mens hun prøvde å svinge unna sølepyttene. På den ene siden av veien lå en slette med beitende kuer, på den andre en høy og frodig kornåker.

I enden av innkjørselen sto en kvinne og vinket til dem. «Harriet er der nede!» Hun pekte mot en smal sti.

«Takk.» Sophie kjørte frem til stien og parkerte bilen. «Her går vi ut», sa hun til Theo. «Håper du har en sterk rygg. Bagene veier omtrent et tonn.»

Hun ga beskjed til alarmsentralen at de var fremme på åstedet, før hun forlot bilen og åpnet bagasjerommet. Hun ga Theo den største bagen med utstyret hun trodde de kom til å trenge, og tok med et par hansker i tillegg.

«Klar?» Hun tok seg tid til å gi ham et oppmuntrende smil og ble belønnet med et blendende smil tilbake som gjorde de underligste ting med henne.

Konsentrer deg.

Hun trakk blikket raskt til seg idet de begynte å gå mot pasienten. Foran dem sto en gruppe mennesker samlet rundt en kropp som lå på bakken. En kvinne holdt i tømmene til en vakker, lysebrun hest.

Tilskuerne trakk seg tilbake, og Sophie gjorde en rask vurdering av situasjonen. Pasienten – Harriet – lå flatt på ryggen med et par tykke jakker over seg. Hun hadde på seg ridehjelm, og hun var svært blek. Men grunnen under henne virket fast og solid uten skadelige risikomomenter.

«Kan vi få vekk hesten? Ambulansehelikopteret vil mest sannsynlig lande her på denne sletten ved siden av oss, så det vil være tryggest for alle om den kan føres tilbake til stallen.»

Kvinnen som holdt hesten nikket og ledet dyret bort.

Sophie tok på seg hanskene og bøyde seg smilende over pasienten. «Hallo, Harriet, jeg heter Sophie og jeg er paramedic. Hvor gammel er du?»

«Fjorten.» Harriet hakket tenner, mest sannsynlig av sjokk.

«Kan du fortelle meg hva som skjedde?»

Mens Harriet fortalte Sophie at hesten hadde gått i rolig tempo nedover stien før den plutselig ble skremt av et hjortedyr som kom hoppende ut fra buskaset, og kastet henne av, tok Sophie et overblikk over pasientens kropp. Prøvde å bedømme høyden på fallet, hvordan det hadde skjedd, og hva hun måtte sjekke.

«Har du vondt noen steder?»

«I ryggen og hoftene.»

«Hvis du skal beskrive smertene på en skala fra null til ti, hva svarer du da?»

«Omtrent s-seks?»

«Jeg skal undersøke deg litt nærmere, men jeg skal prøve å la være å ta for hardt i deg. Er det greit? Ikke nikk med hodet, bare si ja eller nei.»

«Ja.»

Hjelmen var ikke skadet, men det betydde ikke at Harriet ikke hadde slått seg i hodet i fallet. Hun kunne ikke kjenne noen unormale endringer i jentas nakke eller skuldrer, armer eller bein, men det var et ømt område i bekkenregionen. Det var muligens et brudd, eller en skade i ryggen.

Hun fant frem oksymeteret og satte det på Harriets finger. Mens hun ventet på resultatet, tok hun frem Entonox – en blanding av nitrogenoksid og oksygen.

«Pust rolig inn og ut, er du snill … dette vil dempe smertene dine.»

Bak dem hørtes helikopterduren som kom nærmere og nærmere, og hun kjente luften bevege seg idet det landet.

Hun fortsatte med undersøkelsene. Harriets oksygenmetning var god. Pulsen var litt for hurtig, men det var naturlig i en slik situasjon. Hun hadde tross alt vært utsatt for en ulykke. Hun var redd og hadde smerter og visste ikke hva som ville skje.

Sophie forsøkte å skjerme Harriet fra det verste lufttrykket fra helikopteret og tok et stødig grep om Harriets hode. «Et par hyggelige leger kommer til deg nå, og de vil sette på deg en nakkekrave og legge deg på en sykebåre før transport til sykehuset.»

«I helikopteret?»

Sophie smilte. «Riktig. Har du flydd med helikopter før?»

«Nei.»

«Vel, du skal ut på din første tur nå.»

Sophie løftet blikket mot Theo for å forvisse seg om at alt var i orden med ham. Han gjorde som hun hadde bedt om. Holdt seg i bakgrunnen som observatør med et bekymret blikk på pasienten som lå på bakken.

Legene fra helikopteret kom til, og hun ga dem en rask rapport om undersøkelsene hun hadde gjort og overlot ansvaret til dem. Selv passet hun godt på Harriets nakke før hun ble flyttet forsvarlig over på sykebåren som var på vei.

«Theo? Du må følge nøye med på hvordan vi gjør dette, slik at du kan hjelpe til neste gang.»

«Jeg kan hjelpe til nå. Jeg har erfaring med dette fra militæret.»

Militæret? Så det forklarte det stolte ganglaget hans, den rake posituren, selvtilliten. «Ok, du kan holde beina hennes. Du vet hvordan du skal holde?»

Han stilte seg raskt ved Harriets føtter og plasserte hendene i riktig posisjon for å overbevise Sophie om at han visste hva han gjorde.

«Fint. Vi vil trenge hjelpen din så snart vi har fått på plass bekkenstøtten, ok?»

«Jeg er klar.»

Legen festet et støttende belte rundt Harriets bekkenparti. «Hun er sikret.»

«Greit, la oss rulle henne mot høyre. En to tre.»

De snudde Harriet slik at sykebåren kunne plasseres under henne. Så rullet de henne tilbake på ryggen.

«Vi skal spenne deg ordentlig fast, Harriet, før du skal reise sammen med doktor Howard i ambulansehelikopteret. Ok?»

«Takk.» Harriet smilte og lo en nervøs latter som viste at medikamentene hadde begynt å virke.

«Hvor er mamma og pappa? Harriet skal flys til Kingston Hospital. Det er ikke plass til dere i helikopteret. Har dere mulighet til å reise dit på egen hånd?»

Foreldrene nikket med engstelige ansiktsuttrykk.

Sophie la hånden trøstende på morens arm. «Hun er i gode hender.»

«Hun er alt vi har …»

Sophie ønsket at hun hadde hatt foreldre som bekymret seg like mye for henne som Harriets foreldre gjorde. Hun var en heldig jente.

Hun hjalp til med å bære Harriet over sletten mot det ventende helikopteret. Så hastet hun og Theo tilbake til bilen, hvor de pakket ned det medisinske utstyret.

«Hvordan var denne opplevelsen for deg?» spurte hun med et smil.

«Den var god!»

«Så du likte det?»

«Ja. Selv om det kanskje høres rart ut når et annet menneske tross alt lider …»

«Men vi er her for å hjelpe. Uten oss ville smerten og lidelsen vært mye verre. Du likte å se at hun fikk hjelp og følte seg bedre. Ikke det faktum at hun hadde vondt.»

Han nikket. «Ja … Tror du det vil gå bra med henne?»

«Jeg håper det. Hun hadde følelse i alle fire lemmene og kunne bevege tærne. Vi kan håpe at hun bare fikk overfladiske sår i fallet, men det er alltid en sjanse for indre skader man ikke kan se.»

«Og derfor må vi være forberedt på det verste?»

«Ja. Men håpe på det beste.»

En bil kjørte forbi. Harriets foreldre på vei til sykehuset.

Sophie og Theo vinket til dem. Så snudde hun seg mot ham igjen. «Så … du har vært i militæret?»

Han nikket. «Ja.»

«Hva fikk deg til å slutte?»

Theo trakk på skuldrene. «Jeg fikk nok.»

«Du trivdes ikke der?»

«Jo, men …»

Han vendte blikket bort, og øynene hans hadde et dystert uttrykk som fikk henne til å undre på om han hadde blitt såret på et eller annet vis.

«Det var på tide med en forandring», svarte han.

Hun nikket. Noe hadde gått inn på ham. Noe han ikke ville snakke om.

«Var det en tøff overgang å gå tilbake til det sivile livet igjen?»

«Litt. Men en venn av meg skaffet meg jobb som klatreinstruktør oppe i fjellene, så jeg drev med det til jeg begynte på universitetet.»

«Du liker å være aktiv?»

Hun smilte mens hun forestilte seg ham oppe i en bratt fjellside. Med bar overkropp og tau og klips festet om den slanke midjen. Med bulende muskler og dryppende svette …

«Det gjør jeg.»

«Det kan man se på deg.»

Hun buste ut med ordene uten å tenke seg om. Nå trodde han vel at hun hadde stirret på kroppen hans – som hun jo hadde gjort. Men han behøvde ikke å vite det.

Hun følte seg litt forlegen «Jeg mener at det synes at du er fysisk aktiv.»

Herregud, dette blir bare tull! Hold munn, Sophie!

Men han smilte bare vennlig til henne.

«Går du ofte på treningsstudio?» spurte hun forlegent.

«Ja, det gjør jeg. Og du?»

Hun strøk seg over magen. «Hva tror du?» Sophie lo. «Jeg gjorde det før. Men jeg liker best å svømme, faktisk.»

Han så ned på magen hennes. «Det gjør vel den lille også?»

Hun skar en grimase. «Hun føles kjempestor allerede, og det er fortsatt noen uker igjen.»

«Hun? Du vet at det er en jente?»

Sophie nikket. «Jeg ville vite det. Slik at jeg kunne planlegge bedre. Jeg liker å vite hva som skal skje en stund frem i tid. På den måten kan jeg ta høyde for uforutsette tilfeldigheter og ting som kan gå galt.»

«Er du en pessimist?»

«Nei. Jeg liker å se på meg selv som en realist. Livet har lært meg at akkurat når jeg tror at jeg har fått orden på tilværelsen og alt går som det skal, kommer det noe i veien som ødelegger alt. Uansett, nok prat om meg nå. La oss bli ferdig med dette.»

Hun følte at spørsmålene hans ledet henne i en retning hvor hun kunne ende opp med å fortelle ham alle sine personlige hemmeligheter, og hun ville ikke at han skulle tro at hun var et forvirret menneske som hadde rotet alt til for seg selv.

Han var studenten hennes, og hun var mentoren hans. Han behøvde ikke å vite noe om privatlivet hennes. Han skulle bare være i livet hennes i en kort periode, før han gikk videre. Og hun ville snart bli et vagt minne for ham.

Hun ville at han skulle tenke tilbake på denne lærerike tiden med glede. Smile når han tenkte på henne, paramedicen som han hadde hatt sin første praksisperiode hos. Ikke huske henne som mentoren som ikke hadde gjort stort annet enn å klage over livet og skjebnen. Dessuten var det ikke slik hun var. Hun prøvde tvert imot å se positivt på ting. For noe annet førte bare til tungsinn og selvmedlidenhet, og den veien nektet hun å gå.

Sophie viste Theo hvordan det brukte utstyret ble kastet i en egen smittecontainer. Så la hun nytt utstyr på plass i bagen og fikk Theo til å sjekke nivået i flasken med Entonox, slik hun hadde vist ham på stasjonen.

«Den er halvfull.»

«Greit. La oss dra.»

De satte seg inn i bilen, og Sophie ga alarmsentralen beskjed om at de var ferdig med oppdraget og tilgjengelig for et nytt.

«Takk, seks null ti. Alt i orden?»

«Alt bra med oss. Pasienten sendt med helikopteret. Mistanke om brudd i rygg eller bekken.»

«Stakkars jente. La oss håpe at det går bra med henne.»

«Jeg hører dere.»

«Er dere klare for et nytt oppdrag på A3 ved avkjøringen til Esher?»

«Det er vi. Vi er på vei.»

«Takk, seks null to. Kjør forsiktig.»

«Takk.» Sophie kjørte langsomt på den humpete landeveien bort fra gården, og ikke lenge etter sørget de ulende sirenene for at de fikk klar bane gjennom ettermiddagstrafikken.

